આવા વાતાવરણમાં જ એક દિવસ જયદેવ ઓફીસમાં લખવાનું કામ કરી રહ્યો હતો દરમ્યાન બપોરનાં એક વાગ્યાના સુમારે તેના મોબાઈલ ફોનમાં રીંગઆવી જયદેવે વાત કરતા કોઈ અજાણી વ્યકિતએ જણાવ્યું કે આતંકવાદીઓએ માર્કેટ યાર્ડમાંથી ટ્રકનું અપહરણ કરેલ છે અને તે ટ્રક લઈને આતંકવાદીઓ ઉંઝા બજારમાં ટ્રક એ રીતે ચલાવીને જઈ રહ્યા છે કે, જાણે ખળામાં ટ્રેકટર ચલાવતા હોય તેમ ઉભી બજારે રસ્તામાં ચાલતા લોકોને કચડી, ચગદી અને છુંદીને, અનેક લારી ગલ્લાઓ, રીક્ષાઓ, ફેરીયાઓનો કડુસલો કરી માર્કેટ યાર્ડથી ગાંધી ચોક સુધીની આખી બજાર લોહીથી લથબથ કરી દીધેલ છે.